## L’Institut Valencià de Cultura programa per a este cap de setmana una comèdia i un concert en el Teatre Arniches

*** *Win win* és la comèdia teatral que es podrà vore el divendres 14 de febrer a les 20:30 hores
* Maria Rodés oferirà un concert el dissabte 15 de febrer amb el títol *Maria canta copla***

La Conselleria d’Educació, Cultura, Universitats i Ocupació, a través de l’Institut Valencià de Cultura, oferix en el Teatre Arniches un doble programa per al cap de setmana amb la comèdia *Win win*, de l’autor valencià Juli Disla i el concert de l’artista Maria Rodés.

La Negra presenta *Win win* el divendres 14 de febrer, a les 20:30 hores. Esta peça teatral, que es representa en castellà i valencià, posa en l’epicentre el complicat món dels lloguers i de les relacions personals, amb els intèrprets Maria Juan i Carlos Amador, i amb la direcció de Carles Sanjaime.

D’altra banda, el dissabte 15 de febrer, a les 20:30 hores, la música agafa el testimoni de la mà de la cantant i compositora catalana Maria Rodés, que oferirà un concert amb el títol *Maria canta copla*, un àlbum que torna al directe amb motiu del dècim aniversari de la seua publicació, i que és un dels seus treballs discogràfics més aclamats.

El disc *Maria canta copla* adapta al seu estil algunes de les cançons més famoses del folklore popular espanyol del segle XX com la *copla* i el cuplet com *Tatuaje, El día que nací yo, Tres puñales* o *Agua que no has de beber*, que són algunes de les obres a les quals Maria ret homenatge.

Maria Rodés és una compositora i cantant catalana, amb un estil que barreja la cançó d’autor amb l’experimentació en l’àmbit compositiu i sonor. Amb una prolífica obra, ha publicat diversos treballs en solitari i un amb el nom artístic *Oníric*.

A més ha col·laborat en els discos i actuacions en directe d’altres projectes musicals com Nacho Vegas, Refree, Anímic, Jorge Drexler, Espaldamaceta, Coque Malla o José Domingo. També ha participat com a compositora en els homenatges ‘Ojos de mil años’ a Miguel Hernández i ‘Cançons de la veritat oculta’ a Pere Calders.

Fecha: 12/02/2025